3 Iuni 2020

**Ko ni iētahi hūiga kua fakaopoopo ona ko te COVID-19 ma na afāinaga ki te NCEA ma te Ulufale atu ki te Iunivehitē (UE)**

Ko ni iētahi hūiga ki te NCEA ma te Ulufale atu ki te Iunivehitē (UE) kua manakomia ai mo te tauhaga ākoga tenei ni fehoahoaniga mo tamaiti ākoga ona ko te fakahētonu na maua i te famai ko te COVID-19.

Ko na hūiga iēnei ka tākua i lalo ka fehoahoani ke fakamautinoa ko tamaiti ākoga e hē pā ki he tūlaga fakahētonu o a latou ākoakoga ona ko te fakalavelave na pa ki ei, ma ko te agagā ke tumau te hako ma te fakamaoni ki na nofonofoga a te NCEA:

* E mafai ke maua ni togi fakaopoopo mo tamaiti ākoga i te NCEA e fua ki te numela ona togi e maua ite tauhaga ākoga 2020. Mo na togi e 5 e maua e te tamaiti ākoga mo te NCEA, e mafai ke fakamanuia foki i he togi e fokotahi e kui mai i na hukehukega fakalotoifale pe ko na hukehukega e fai i fafo atu o te ākoga. Ko tamaiti ākoga e i te Levolo 1 o te NCEA e mafai ke maua e ki latou ni togi fakaopoopo e gata mai i te 10 kae ko ki latou e i te Levolo 2 ma te 3 e mafai ke maua e ki latou ni togi fakaopoopo e gata mai i te 8.
* Ka maua e na tamaiti ākoga he tuhi pāhi kafai e maua e ki latou ni togi e 46 i te tulaga Lelei ma te Hili atu o te Lelei, na i lō na togi e 50 e veia ona mahani ai. Ko na tamaiti ākoga e maua e ki latou na togi e 12 i te tulaga Lelei ma te Hili atu o te Lelei i he kōhi – ka kave ki ei he pepa fakamāonia o te kōhi na i lō na togi e 14.
* Ko na nofonofoga e iēi nei te tulaga o te UE kua fakataigole na togi mai te 14 ki te 12 i ni matākupu e tolu kua fakamaonia mo te UE (<https://www.nzqa.govt.nz/qualifications-standards/awards/university-entrance/approved-subjects/>). E tatau ke maua e na tamaiti ākoga na togi e manakomia ke pāhi ai te Levolo 3 o te NCEA ma vena foki ona maua e ki latou te tulaga e tatau ke iēi ai i te faitau vena te iloa i na mea tau numela kae ke maua ai e ki latou te tuhi pāhi o te Ulufale ki na Iunivehitē (University Entrance).

Kua fakatagi mai te Minihitā o Ākoga ki te Matāeke o Ākoga vena te Matāeke o Tuhi Pāhi o Niuhila (NZQA) ke kikila ki ni auala ke lagolago ai na ākoga mo te amanakiagia e kilatou te iloa ma na hikili na maua e tamaiti ākoga kae nonofo akoako mai loto o kaiga i lalo o te Levolo 4 ma te 3 i te taimi nae fakafeagai ai ki tatou ma te fakalavelave fakafuaheki na tutupu.

E fakailoa mai e te Matāeke ma te NZQA ko na hūiga na mamanu ke fakamalohia atu ai ki tamaiti ākoga ke fakaauau a latou taumafaiga ke maua a latou NCEA ma ke fakamautinoa foki ko na togi o te NCEA e maua i te tauhaga nei e tutuha te taūa ma na togi na maua i na tauhaga kua teka.

Ko na hūiga iēnei e fakaopoopo ki na hūiga na fakahalalau i te aho 13 Māti 2020 (<http://www.education.govt.nz/news/changes-to-ncea-address-impact-of-covid-19/>) ma e lagolagomia foki e te Kulupu Faufautua Fakapolōfeha mo te NCEA a te Minihitā (NCEA Professional Advisory Group).

Ko te fakahalalauga tenei a Hon Chris Hipkins: <https://www.beehive.govt.nz/release/temporary-changes-ncea-and-university-entrance-year>

ENDS